”Cred că profesorilor şi părinţilor trebuie să le spun un singur lucru: Făceţi-i pe copii să vină la şcoală cu plăcere! Dacă veţi reuşi să faceţi şcoala atractivă, atunci vă garantez că şi copiii dumneavoastră vor ajunge să facă performanţă în şcoală. Sunt printre cei care cred că şcoala românească este o şcoală care dă rezultate, dar sigur că depinde foarte mult, de cât de mult suntem capabili să antrenăm copiii în acest efort, copiii mai mici sau mai mari”, a declarat Călin Popescu Tăriceanu, prezent la deschiderea noului an şcolar al Şcolii Gimnaziale „Alexandru Odobescu”, din comuna Chiajna, jud. Ilfov

El le-a transmis elevilor că şi sportul este important, pentru că îi ajută în dezvoltarea nu numai fizică, dar şi în ceea ce înseamnă ambiţia necesară pe care trebuie să o aibă în viaţă pentru a-şi crea o carieră. ”Dacă învăţaţi o faceţi pentru voi în primul rând, nu pentru satisfacţia părinţilor, ci pentru a vă clădi un viitor mai bun în viaţă. Mult succes!”, a mai spus Tăriceanu.

Cioloş: Nu căutaţi ”titluri goale de conţinut, aşa cum fac unii”

Premierul Dacian Cioloş le-a transmis elevilor, luni, la deschiderea anului şcolar, să nu caute ”titluri goale de conţinut, aşa cum fac unii” şi să nu se ia după cei care demonstrează vremelnic că se poate răzbi în viaţă şi fără studiu şi fără şcoală. ”Am încredere în voi şi vă invit şi pe voi să aveţi încredere în voi înşivă în calea pe care o vedeţi înaintea voastră. (...) Să nu căutaţi titluri goale de conţinut, aşa cum fac unii, pentru că sunt obţinute fără ca ceva în voi să progreseze. Cred că şcoală românească trebuie să vină cu o schimbare de perspectivă, şcoala trebuie să vă lase spaţiu să vă exprimaţi şi să învăţaţi responsabilitatea", a spus premierul Dacian Cioloş.

El a participat la deschiderea anului şcolar la Liceul Carol I din Feteşti.

”Pentru mulţi dintre voi prezenţa aici ştiu că înseamnă sacrificii făcute de voi şi pentru familiile voastre. Dincolo de tot ceea ce auziţi, dincolo de tot ceea ce vedeţi în jurul vostru, să ştiţi că educaţia e cea mai bună cale şi cea mai dificilă. De aceea, vă invit să nu alegeţi totdeauna calea cea mai uşoară, chiar dacă calea educaţiei, calea efortului presupune sacrificii din partea voastră, dar pot să vă asigur şi din experienţă personală că, mai devreme sau mai târziu, încrederea pe care o acordaţi vouă înşivă şi în calea efortului pe care o alegeţi, este răsplătită. Nu vorbesc de percepţia socială. Important e să vă simţiţi voi împliniţi prin ceea ce faceţi şi să fiţi cu conştiinţa împăcată că atât cât a depins de dumneavoastră aţi făcut. (....) Vă îndemn să aveţi încredere în voi, în calea voastră, să vă ţineţi de ea, să nu căutaţi neapărat doar note bune, să căutaţi să asimilaţi şi să înţelegeţi ceea ce asimilaţi. Să nu vă luaţi după cei care vă demonstrează vremelnic, vă asigur - doar vremelnic, că se poate răzbi în viaţă şi fără studiu şi fără şcoală. Pentru că, mai devreme sau mai târziu doar ceea ce aţi învăţat şi ceea ce aţi asimilat părin voi înşivă e ceea ce vă dă o linie dreaptă în viaţă”, a mai spus Cioloş.

Premierul Cioloş i-a îndemnat pe elevi să aibă încredere în profesori, să dialogheze cu aceştia, să pună întrebări şi să nu le fie teamă să greşească din când în când.

De asemenea, el a vorbit şi despre adoptarea statutului elevilor.

”Vreau să subliniez faptul că acest statut al elevului nu înseamnă că este un document oficial care formalizează cumva posibilitatea de a dovedi lipsă de respect faţă de profesori. Profesorii sunt cei care sunt aici ca să vă îndrume, sunt cei cărora le datoraţi respect, nu din obligaţie sau că aşa scrie într-o lege sau într-un regulament, ci pentru că atunci când nu suntem capabili să acordăm respect celuilalt, nu avem cum să ne respectăm pe noi înşine, iar dacă nu putem să ne respectăm pe noi înşine, nu avem cum să fim împliniţi”, a mai spus prim-ministrul.